འུྃཿ ཐུགས་རྗེ་ཆེན་པོ་སྡུག་བསྔལ་རང་གྲོལ་ལསཿ པྲ་ཁྲིད་དམར་བྱང་གནད་ཡིག་བཞུགསཿ
འུྃཿ སྡུག་བསྔལ་རང་གྲོལ་ལྷ་ལ་འདུདཿ བོད་ཡུལ་ཐུགས་རྗེ་ཆེན་པོ་ཡིསཿ གདུལ་བྱར་གྱུར་པའི་རྟེན་འབྲེལ་ལསཿ སེམས་བསྐྱེད་ལྡན་པས་ཕྲིན་ལས་མཐའཿ གང་བརྩམས་ཐུགས་རྗེ་བྱིན་རླབས་མྱུརཿ དེ་ཕྱིར་པྲ་ཁྲིད་དམར་བྱང་གནདཿ ཆོས་རྒྱལ་ཁྱོད་བརྩེ་བས་གདམསཿ མང་དུ་སྤེལ་ན་དམ་ཚིག་ཉམསཿ ས་མ་ཡཿ འདི་ལ་སྤྱི་དོན་ལྔ་ཡིན་ཏེཿ སྒྲུབ་རྫས་བླ་རྡོ་སྲོག་འཁོར་དངཿ དཀྱིལ་ཆོག་དམིགས་གནད་ཁ་བསྒྱུར་རོཿ དང་པོ་བསྒྲུབ་རྫས་བསག་པ་ནིཿ ཡར་ངོའི་གཟའ་སྐར་བཟང་པོ་ལཿ མཆོག་སྒྲུ་རྩ་བའི་མྱོང་གྲོལ་དངཿ ཐུན་མོང་ལས་བཞིའི་ཁ་ཚར་གདབཿ དང་པོ་རྩ་བའི་རྫས་མཆོག་ནིཿ འབྲས་བུ་གསུམ་ངང་གེ་སར་གསུམཿ ཅུ་གང་གི་ཝཾ་སིནྡྷི་རཿ ཙན་དན་དཀར་པོ་དབང་པོ་ལགཿ བྲག་ཞུན་རུ་རྟ་བཟང་པོ་དྲུགཿ ཅོང་ཞི་སྤང་རྒྱན་དཀར་པོ་དངཿ རྒྱལ་བའི་སྤྱན་ལྡན་ཤུག་པའི་འབྲུཿ སྦྲང་རྩི་ཤིང་མངར་ག་བུར་སྟེངཿ སྐྱེ་བདུན་བྱང་སེམས་དཀར་དམར་དངཿ དམ་རྫས་ཤ་ལྔ་བདུད་རྩི་ལྔཿ བདེ་གཤེགས་རིང་བསྲེལ་ལ་སོགས་པཿ ཁྱད་པར་རྨད་བྱུང་དམ་རྫས་རིགསཿ དངོས་གྲུབ་འགུགས་པའི་ཐབས་ཀྱི་ཚུལཿ གྲོང་པའི་ཆོས་ཀྱིས་མ་གོས་པའིཿ ཟུང་འཇུག་ཁྱེའུ་གཙང་མ་ཡིསཿ རྩི་བཞིན་བཏགས་ལ་རིལ་བུར་དྲིལཿ རང་བྱུང་ལི་ཁྲིའི་ན་བཟའ་གསོལཿ དེ་ཡང་ཐུན་མོང་རྣམ་པ་བཞིའིཿ ལས་ཚོགས་སྦྲགས་ནས་བྱ་འདོད་ནཿ ཀུན་ལ་སྔ་མའི་རྫས་ཀྱི་སྟེངཿ ཚེ་བསྲིང་ཞི་ལས་སྒྲུབ་པ་ལཿ དཱུརླ་ཉེ་ཤིང་ར་མཉེ་གསེརཿ ཨུཏྤལ་དང་པའི་ཀླད་པ་བསྣནཿ དེ་བཞིན་རྒྱས་བའི་ལས་ཚོགས་ལཿ གུ་གུལ་བླ་རྩི་རྨ་བྱའི་མདོངསཿ བྱ་རྒོད་ཀླད་པ་གླང་ཆེན་ཤཿ དཔའ་བོའི་རིགས་ཀྱི་བྱང་ཆུབ་སེམསཿ ཚེ་ཤུག་སེང་ལྡེང་ཁནྜ་སྦྱརཿ སྣང་བ་དབང་སྡུད་སིནྡྷི་རཿ ཁུག་ཆོས་གླང་སྣ་ཧ་ལོ་མཚལཿ པདྨའི་ཟིལ་པ་ཁབ་ལེན་རྡོཿ ནོར་སྒྲུབ་རིན་ཆེན་སྣ་ལྔ་དངཿ ཤིང་ཏོག་འབྲུ་བཅུད་ལན་ཚྭ་བསྣནཿ ཀུན་ལ་རང་རང་ལས་མདོག་དངཿ མཐུན་པའི་ན་བཟའ་བཀྲག་ཅན་གསོལཿ རཏྣའ་ི བུམ་པའི་ནང་དུ་སྩལཿ གཉིས་པ་བླ་རྡོ་སྲོག་འཁོར་ནིཿ རྒྱ་ཤོག་གམ་ནི་དར་དམར་ལཿ འཁོར་ལོ་མུ་ཁྱུད་བཞི་བཞིར་བསྐོརཿ དང་པོར་ཚེ་སྤེལ་འཁོར་ལོ་ནིཿ ལྟེ་བར་བུམ་པའི་ཁོང་སེང་དུཿ ཟླ་བའི་གདན་ལ་སྲོག་ཡིག་ཏཱྃཿ མདུན་ནས་བརྩམས་པའི་གཡས་བསྐོར་དུཿ གཙོ་སྔགས་ཡི་གེ་བདུན་པའི་མཐརཿ རང་སྔགས་ཤམ་བུར་འདི་ཉིད་བྲིཿ བདག་འཆང་བ་པོ་ལ་ཚེ་ཉི་ཟླ་དང་མཉམ་པའི་དངོས་གྲུབ་སྩོལ་ཅིགཿསྭཱ་ཧཱཿ ཞེས་དང་དེའི་ཕྱི་པད་འདབ་བཞིརཿ ཚེ་འཛིན་བརྟན་པའི་གཡུང་དྲུང་བཞིའིཿ གྲྭ་བཞིར་རྒྱས་གདབ་གསང་སྔགས་འདིཿ ཚན་པ༣བཞི་རུ་བགོས་ནས་བྲིཿ མ་མ་ཨཱ་ཡུར་ཛྙཱ་ན་ཚེ་བྷཱུྃ་ཧཱུྃཿ ཞེས་དང་དེའི་ཕྱིར་དབྱངས་གསལ་ལཿ རྟེན་འབྲེལ་སྙིང་པོས་མཐའ་བརྟེན་བྱཿ ཕྱི་འཁོར་ནང་འཛིན་པ་ཏྲའོཿ གཉིས་པ་རྒྱས་བྱེད་འཁོར་ལོ་ནིཿ ལྟེ་བར་ཉི་དཀྱིལ་མཱཾ་གྱི་མཐརཿ གཙོ་སྔགས་རྗེས་སུ་རང་སྲོག་སྔགསཿ ཤམ་བུར་བདག་འཆང་བ་པོའི་བསོད་ནམས་དང་རླུང་རྟའི་དཔལ་བསྐྱེད་དུ་གསོལ་སྭཱ་ཧཱཿ ཞེས་དང་དེའི་ཕྱིར་པད་འདབ་བཞིརཿ རྒྱས་བྱེས་ནོར་བུ་འབར་བའི་ནངཿ ཨཱུ་ཡུ་ཛྙཱ་ན་པུཎྱཻ་པུཥྚ་ི ཀུ་རུ་སྭཱ་ཧཱཿ ཞེས་དང་དེའི་ཕྱིར་སྔ་མར་མཚུངསཿ ཕྱི་འཁོར་བགེགས་འདུལ་མེ་རིས་བསྐོརཿ གསུམ་པ་ཁམས་གསུམ་དབང་བྱེད་ནིཿ ལྟེ་བར་ལྕགས་ཀྱུའི་དབུས་ན་བྃཿ མཐའ་བསྐོར་གཙོ་དང་རང་སྔགས་ཤམཿ ཁམས་གསུམ་སྲིད་པའི་དངས་བཅུད་བཀྲག་མདངས་དང་བཅས་པ་ཛཿཧཱུྃ་བཾ་ཧོཿ བརྟན་གཡོའི་དངོས་པོ་ཝཱ་ཤང་ཀུ་རུ་སྭཱ་ཧཱཿ ༨ེས་དང་དེའི་ཕྱིར་པད་འདབ་བཞིརཿ པདྨའི་མདའ་གཞུ་བཀང་བའི་ནངཿ མ་མ་ཇིཾཿཧྲི་ཨ་ཏྲི་ནྲི་ཛཿ ཡིད་གཡོས་སེམས་སྒུལ་རང་དབང་མེད་པར་དུང་དུང་ཛཿ ཞེས་དང་ཁྱད་པར་དམིགས་བྱ་ཡིཿ མིང་སྤེལ་གཞུག་པ་མན་ངག་གོཿ ཞལ་ཤེས་ཡོད། ཕྱི་ལ་དབྱངས་གསལ་རྟེན་སྙིང་འདྲིཿ ཁོཏ་ཡུག་འོད་ཟེར་ལྕགས་ཀྱུ་ལཿ ཛཿཡིག་མཚན་པའི་དྲྭ་བས་སྤྲེལཿ བཞི་པ་ནོར་སྒྲུབ་ཙ་ཀྲ་ནིཿ ལྟེ་བར་རཏྣའ་ིཟ་མ་ཏོགཿ བྷྲཱུྃ་ཡིག་གིས་མཚན་མཐའ་བསྐོར་དུཿ གཙོ་སྔགས་རང་སྔགས་སྦྲེལ་བའི་ཤམཿ བདག་འཆང་བ་པོ་ལ་འཇིག་རྟེན་སྲིད་པའི་ལོངས་སྤྱོད་འདོད་ཡོན་མི་ཟད་པའི་གཏེར་གྱི་དངོས་གྲུབ་སྩལ་དུ་གསོལ་སྭཱ་ཧཱཿ ཞེས་དང་པད་འདབ་རྣམ་པ་བཞིརཿ རཏྣའ་ིགཏེར་བུམ་ལུད་པའི་ཚུལཿ དེ་ཡི་ལྟོ་བར་སྔགས་འདི་བྲིསཿ མ་ཎི་རཏྣའ་ིསརྦ་སིདྡྷྲི་ཧཱུྃ་ཧཱུྃ་སྭཱ་ཧཱཿ ཞེས་དང་དེའི་ཕྱི་སྤྱི་དང་འགྲེཿ ཁོར་ཡུག་ནོར་འཛིན་པ་ཏྲས་བསྐོརཿ ཀུན་ལ་རང་རང་གསང་བའི་རྫསཿ ཞལ་ཤེས་གནད་དང་ལྡན་པར་བྱུགཿ སོ་སོའི་དབུས་ཀྱི་བླ་རྡོ་ནིཿ ཚེ་འཁོར་གཡུ་བྱང་མིག་མེད་ལཿ འོད་ཟེར་ཅན་ལ་ས་སྙིང་སྦྲམཿ དབང་མོར་རྒྱལ་མོ་ལག་གཡས་སམཿ མ་གྲུབ་བྱུ་རུ་ནོར་མིག་ཅནཿ ནོར་རྒྱུན་མརྒད་བཻཌཱུརཡཿ
ཀུན་ལ་རང་བྱུང་ཤེལ་དཀར་པོཿ གས་གྲུམ་མེད་པའི་ཟུར་ལྡན་བཅསཿ དྲིལ་ཏེ་ཟ་འོག་ན་བཟའ་གསོལཿ དར་སྣ་ལྔ་ཡིས་རྒྱ་ཆིངས་གདབཿ རིན་པོ་ཆེ་ཡི་གའུའམཿ ཙན་དན་སེང་ལྡེང་སྒྲོམ་བུར་བཅུགཿ མི་ལག་མི་གཏད་གྲིབ་ལ་གཟབཿ སྒྲུབ་དུས་རང་རང་བུམ་སྟེང་འགོདཿ རིགས་དང་བཐུན་པའི་དར་གྱིས་དགབཿ གཙོ་བུམ་མཐོང་གྲོལ་ཙཀྲས་གཡོགསཿ དར་སྣ་ལྔ་ཡི་ན་བཟས་བཀླུབསཿ མྱོང་གྲོལ་རྐྱང་པར་བསྒྲུབ་པ་ལཿ རྫས་གཞན་དམིགས་ཀྱིས་མ་བསལ་བསཿ རྒྱས་བསྡུས་བྱེ་བྲག་ཕྱེད་པར་བྱཿ སྒྲུབ་རྫས་བླ་རྡོ་སྲོག་འཁོར་གྱིཿ མན་ངག་གུད་དུ་སྦས་པའོཿ གསུམ་པ་དཀྱིལ་འཁོར་བཅའ་གཞི་ནིཿ ས་ཡི་ཆོ་ག་ནས་བཟུང་སྟེཿ སྒྲུབ་པ་ཆེན་པོའི་ཁོག་དབུབ་བམཿ སྤྲོས་པ་དམན་པས་ཕྱི་ནང་གིཿ མཚམས་གཅོད་ཙམ་དང་གཞི་བདག་ལཿ དཀར་གཏོར་སྦྱིན་ལ་བདེན་པ་བདརཿ ཆོས་ཉིད་བསམ་གྱིས་མི་ཁྱབ་པའིཿ ཏིང་འཛིན་བདེན་པས་དཀྱིལ་འཁོར་བཞེངསཿ སྟེགས་བུ་མདའ་གང་གྲུ་བཞི་པའིཿ ངོས་༔་ཆང་དང་སིནྡྷི་རཿ བ་བྱུང་ལྔ་ཡིསཆག་ཆག་གདབཿ ཕོ་བྲང་པདྨ་འདབ་བཞི་ལཿ སྒོ་ཁྱམས་རྟ་བབས་མུ་ཁྱུད་དངཿ པད་རྡོར་མེ་རི་ལ་སོགས་པཿ སྤྱི་མཐུན་བྲིས་པའི་སྟེང་ཉིད་དུཿ ལྡིང་ཁྲིའི་སྟེང་དུ་རང་རང་བུམཿ ལྷ་གནས་མ་འཆོལ་ཚུལ་བཞིན་བཤམསཿ སྟེང་ནས་དར་གྱི་ལྡིང་གུར་ཕུབཿ ཕྱི་ནང་གསང་བའི་མཆོད་པས་བསྐོརཿ གནས་ཁང་རྒྱན་གྱིས་མཛེས་པར་བྱསཿ བགེགས་བསྐྲད་གུ་གུལ་དུད་པས་བདུགཿ བདེ་བའི་སྟན་ལ་བག་ཕོབ་ལཿ ལས་ཀྱི་གཞུང་བསྲང་དེ་ཡང་ནིཿ རྩ་བསྙེན་བྱེ་བ་མ་ཐོན་པརཿ བདག་དང་དཀྱིལ་འཁོར་སྒྲུབ་རྟེན་གསུམཿ དབྱེར་མེད་གཅིག་ཏུ་གསལ་བཏབ་སྟེཿ བསྒོམས་པས་སྒྲུབ་པའི་དྲོད་རྟགས་མྱུརཿ བཞི་པ་སྒྲུབ་པའི་དམིགས་གནད་ནིཿ བདག་མདུན་ཐ་དད་འཛབ་ཁང་དབྱེཿ བུམ་པ་ལྷ་ཡི་གཞལ་མེད་ལཿ རིལ་བུ་ལྷ་ཡི་ཕྱག་རྒྱར་གསལཿ འགྲོ་ཀུན་འཕགས་པའི་གོ་འཕང་ལཿ འགོད་འདོད་བཅོས་མིན་བྱང་ཆུབ་སེམསཿ དཔའ་བར་འགྲོ་བའི་ཏིང་འཛིན་གྱིསཿ བདག་བསྐྱེད་ཐུགས་ལས་འོད་ཟེར་དཀརཿ བ་ཐག་འཛིངས་པ་ལྟ་བུར་འཕྲོསཿ མདུན་བསྐྱེད་ལྷ་ཚོགས་ཐུགས་ཀར་ཕོགཿ བྱང་ཆུབ་སེམས་ཀྱི་ཐུགས་རྒྱུད་བསྐུལཿ ཀུན་ཀྱང་ཡི་གེ་དྲུག་མའི་སྒྲཿ བུང་བའི་ཚང་ལྟར་སྒྲོགས་པ་ལཿ འོད་ཟེར་དྲ་བས་སྟོང་གསུམ་ཁེངསཿ སྲིད་རྩེ་མནར་མེད་ཡན་ཆད་ཀྱིཿ རང་རང་ལས་དང་སྡུག་བསྔལ་ཀུནཿ ཉི་མས་བ་མོ་ཞུ་བཞིན་སྦྱངསཿ སྣོད་བཅུད་འབྱུང་ལྔའི་དུག་གཞིལ་ཏེཿ སྣོད་ཀྱི་འཇིག་རྟེན་གཞལ་མེད་ཁངཿ བཅུད་ཀྱི་སེམས་ཅན་སྲིན་བུ་ཡནཿ འཔགས་པའི་སྐུ་རུ་དཀྲོང་གིས་གྱུརཿ སྒྲར་གྲགས་ཡི་གེ་དྲུག་མའི་གདངསཿ དྲན་རྟོགས་འོད་གསལ་བྱང་ཆུབ་སེམསཿ འཁོར་འདས་མཉམ་པ་ཉིད་ཀྱི་ཀློངཿ གསལ་འགྲིབ་མེད་པའི་ངང་ནས་བཟླཿ སྐྱོ་ན་དབྱངས་ཀྱི་རྟ་ལ་བསྐྱོནཿ བྱིང་རྒོད་གཉིད་དང་ལེ་ལོ་སོགསཿ ཏིང་འཛིན་གེགས་དང་མ་འདྲེས་པརཿ རིག་པ་གཟེངས་བསྟོད་ཐུན་བཞིར་འབདཿ དར་དྲག་ཡུན་ཐུང་སྒྲུབ་པའི་གནདཿ བདུན་ཕྲག་གཅིག་གིས་དངོས་གྲུབ་ཐོབཿ དེ་ཚེ་སྒོ་གསུམ་སྒྲིབ་དག་རྟགསཿ ཁྲུས་བྱས་གོས་གསར་དྲི་མེད་གྱོནཿ གྱེན་འཛེགས་གངས་ཀྱི་རི་བོ་མཐོངཿ ལུས་ལས་རྣག་ཁྲག་མི་གཙང་འབབསཿ ནམ་ལངས་ཉི་ཟླ་ཤར་བ་དངཿ ཁྱེའུ་དཀར་པོ་དར་གོས་ཅནཿ མཐོང་ཞིང་དུས་གསུམ་ལུང་སྟོན་དངཿ གྲེ་ལྕེ་བདེ་ཞིང་རིག་པ་དངསཿ སྒྲུབ་ཁང་འོད་ཀྱིས་ཁེངས་པ་དངཿ རིལ་བུ་རླངས་འཐུལ་དྲི་ཞིམ་སྣོམཿ བག་དྲོ་ཉམས་དགའ་ཏིང་འཛིན་གསལཿ དེ་སོགས་རྣམ་པ་ཅིར་བྱུང་ཡངཿ སྤྲོ་བ་མི་བསྐྱེད་བཟང་ངན་ཀུནཿ ཆོས་ཉིད་མཉམ་ཉིད་དུ་བརྡལཿ རང་སྣང་འགྱུར་ཚེ་གཞན་སྣང་འགྱུརཿ ཀུན་ལ་བྱམས་དང་སྙིང་རྗེ་སྐྱེཿ འཇིག་རྟེན་འདི་ཡི་འཁྲི་བ་ཆོདཿ སྣང་བ་བན་བུན་ཆད་ཆོད་འགྲོཿ གཟའ་གཏད་མེད་པའི་རྟོགས་པ་འཆརཿ བྱང་ཆུབ་སེམས་ཀྱི་ནུས་སྨིན་པསཿ གཞན་ཕན་རྩོལ་བ་མེད་པར་འབྱུངཿ དེ་ལྟར་རྟགས་ཀྱི་རིམ་པ་ནིཿ བསྙེན་སྒྲུབ་ལས་སྦྱོར་ཀུན་ལ་འབྱུངཿ རང་གི་ཉམས་དང་སྦྱར་ཏེ་དཔྱདཿ མཆོག་སྒྲུབ་རྩ་བའི་སྒྲུབ་པའོཿ ཁྱད་པར་ལས་ལ་སྦྱར་འདོད་ནཿ ཚེ་སྤེལ་ཞི་བའི་ལས་ཚོགས་ཏེཿ རྗེ་བཙུན་སྒོལ་མ་སྐུ་མདོག་དཀརཿ ཕྱག་གཡས་མཆོག་སྦྱིན་ཨུཏྤལ་འཛིནཿ གཡོན་པས་མཉམ་གཞག་ཚེ་བུམ་ཅནཿ ཞབས་གཉིས་སེམས་དཔའི་སྐྱིལ་ཀྲུང་བཞུགསཿ གསལ་བརྟན་འོད་ཟེར་འབར་བ་ཡིསཿ ཐུགས་དམ་རྒྱུད་བསྐུལ་འོད་ཟེར་འཕྲོསཿ བདེ་གཤེགས་ཀུན་གྱི་དྭངས་མའི་སྲོགཿ བརྟན་གཡོའི་ཚེ་བཅུད་འགུགས་པ་སོགསཿ རྩ་བའི་གཞུང་ལྟར་ཤེས་པར་བྱཿ རྒྱས་ཁྱེད་འོད་ཟེར་ཅན་མ་ནིཿ ཞལ་གཅིག་ཕྱག་གཉིས་སྐུ་མདོག་སེརཿ ཞབས་གཉིས་དོར་སྟབས་ཞི་མ་ཁྲོཿ གཡོན་བསྐུམས་གཡས་བརྐྱང་ཟུར་ཞལ་གྱེན་ལ་གཟིགས། ཕྱག་གཡས་རཏྣའི་ནོར་བུ་དངཿགཡོན་པ་ཉི་ཟླའི་ཞགས་པ་གདེངསཿ དར་དང་རིན་ཆེན་རྒྱན་གྱིས་མཛེསཿ འཕྲོ་འདིུ༔་དམིགས་པ་གཞུང་ལྟར་ལཿ ཁྱད་པར་ཞགས་པ་གཡུགས་པ་ཡིསཿ ལོག་འདྲེན་དབང་བསྡུས་ཉི་ཟླ་གཉིསཿ ཆ་ལང་བརྡབས་པའི་བར་དུ་འཚིརཿ དེ་ཡི་བཀྲག་མདངས་ཚེའི་ལྷག་མཿ བརྟན་གཡོའི་གཟི་བྱིན་སྟོབས་དཔལ་ཀུནཿ བདག་ཐིམ་གཟི་བྱིན་འབར་བར་དམིགསཿ དབང་མཛད་ཀུ་རུ་ཀུལླེ་ནིཿ ཞལ་གཅིག་ཕྱག་བཞི་བརྐྱང་བསྐུམས་ཞབསཿ རྩ་ཕྱག་པདྨའི་མདའ་གཞུ་བཀངཿ ལྷག་མ་རྣམ་གཉིས་ལྕགས་ཀྱུ་ཞགསཿ སྟག་ཤམ་རུས་རྒྱན་པད་ཕྲེང་ལྡནཿ འཕྲོ་འདུའི་དམིགས་པ་གཞུང་ལྟར་ལཿ ཁྱད་པར་མཁའ་འགྲོ་ཆོམ་རྐུན་མའིཿ གནད་ཀྱི་མན་ངག་འདི་ལྟ་སྟེཿ བདག་བདུན་གཙོ་ལས་འོད་འཕྲོས་པསཿ དབང་མོའི་ཐུགས་ཀར་ཕོག་པའི་མོདཿ ཟག་མེད་བདེ་བ་ཆེན་པོའི་ཉམསཿ དཔག་ཏུ་མེད་པ་འབར་ན་ལསཿ ཐུགས་དམ་རྒྱུད་བསྐུལ་དེའི་ཐུགས་ནསཿ མཁའ་འགྲོ་ཡིད་ཀྱི་ཆོམ་རྐུན་མཿ དམར་གསལ་བཀྲག་བདངས་ལྡན་པ་ལཿ ཧྲཱིཾཿསྒྲ་སྒྲོག་པ་ཏལ་གྱིས་འཐོནཿ པད་མདའ་འོད་ཀྱི་སྦུ་གུ་ཅནཿ དེ་ཡི་ནང་ཞུགས་ཤར་གྱིས་ཐོནཿ ཕོ་ཡི་སྤྱི་བོ་མོའི་གསང་གནསཿ ལམ་བརྒྱུད་སྙིང་གི་དབུས་སུ་ཞུགསཿ བཀྲག་བདངས་བཅུད་ལ་འཇིབས་པ་ཡིསཿ འདོད་པ་གཡོས་ཤིང་བརྟན་པ་ཕྲོགཿ ཤོག་སྐྱ་རླུང་གིས་བཏེགས་པ་བཞིནཿ རང་དབང་བྲལ་ཏེ་འདུད་པར་བསམཿ མཁའ་འགྲོ་ཚུར་འདུས་འོད་དུ་ཞུཿ རང་ལབསྟིམ་སྟེ་སྟོང་ཉིད་སྒོམཿ དེ་ལྟར་ཡང་ཡང་འབད་པ་ཡིསཿ འཁོར་ལོས་སྒྱུར་རྒྱལ་ཡིན་ཡང་འདུཿ ཕ་རོལ་བརྟན་པ་བྲལ་གྱུར་ནཿ ཞི་རྒྱས་གཉིས་ཀྱི་རིལ་བུས་གསོཿ རང་དབང་གྱུར་ནས་ཆོས་ལ་འགོདཿ རང་གར་སྤྱད་ན་རྣམ་སྨིན་ཆེཿ འབྲེལ་ཚད་དོན་དང་ལྡན་པར་བྱཿ ནོར་སྒྲུབ་མན་ངག་འདི་ལྟ་སྟེཿ འདོད་པ་འཇོ་བའི་གཏེར་བུམ་སྟེངཿ འཕགས་མ་ནོར་རྒྱུན་ལྷ་མོ་ནིཿ ཞལ་གཅིག་ཕྱག་གཉིས་མཉམ་སྟབས་བཞེངསཿ དར་དང་རིན་ཆེན་རྒྱན་ཕྲེང་མཛེསཿ ཕྱག་གཡས་ཡིད་བཞིན་ནོར་བུ་དངཿ གཡོན་པ་དགོས་འབྱུང་ནེའུ་ལེ་འཛིནཿ ལྗང་གསལ་སེམས་མའི་ཆ་བྱད་ཅནཿ འོད་ཟེར་སྤྲོ་བསྡུ་གཞུང་ལྟར་ལཿ ཟས་ནོར་ཆར་དུ་བ་པར་སྒོམཿ དེ་རྣམས་ཀུན་གྱི་དམ་ཚིག་ཏུཿ དཀོན་མཆོག་མཆོད་དང་སྲོག་བསླུ་འདོནཿ མཆོད་རྟེན་གསོ་ཞིང་མཎྜལ་འབུལཿ ལན་ལ་མི་རེའི་སྦྱིན་གཏོང་སོགསཿ རྣམ་དཀར་དགེ་བའི་ལས་ལ་འབདཿ ཁྱད་པར་སྙིང་རྗེ་ཆེན་པོའི་བློསཿ གཞན་དོན་སྒྲུབ་པའི་བློ་མེད་ནཿ བསྒྲུབས་ཀྱང་ནུས་པ་མི་འབྱིན་ཏེཿ ཕྲ་མེན་དབང་ཕྱུག་རིག་སྔགས་ལྟརཿ རྫས་སྔགས་རྟེན་འབྲེལ་ཙམ་གྱི་མཐུསཿ གནས་སྐབས་དོན་འགྲུབ་འདི་མ་ཡིནཿ དགོས་འབྲེལ་ལྡན་པའི་བརྟུལ་ཞུགས་ཀྱིསཿ དོན་གཉིས་ལྷུན་གྲུབ་ལསྤྱོད་པཿ སངས་རྒྱས་པ་ཡི་ཁྱད་ཆོས་ཕྱིརཿ བྱང་ཆུབ་སེམས་དང་འབྲལ་མི་བྱཿ ལྔ་པ་ལས་ཀྱི་མཐའ་སྒྱུར་ནིཿ གང་གི་ཚེ་ཡང་རྟགས་བྱུང་ནསཿ དངོས་གྲུབ་བླང་ཞིང་གཏང་རག་འབུལཿ ལྷ་རྣམས་ཡེ་ཤེས་སྙིང་གར་བསྡུཿ དམ་ཚིག་རིལ་བུ་དག་ལ་བསྟིམཿ ལས་གང་སྒྲུབ་པའི་མཐུ་ལྡན་བསམཿ རིལ་བུ་མི་ལག་མི་བརྒྱུད་ཅིངཿ དེ་ཡང་མཆོག་སྒྲུབ་མྱོང་གྲོལ་རྫསཿ འགྲོ་བ་ཀུན་ལ་སྙོམས་པར་སྦྱིནཿ ཡུལ་གྱི་ཆུ་མགོ་དག་ཏུའང་སྦཿ ཟོས་ཚད་འཕགས་པའི་ཐུགས་རྗེ་ཡིསཿ རྗེས་བཟུང་ལས་ངན་སྲབ་ནས་ཀྱངཿ ཞིང་མཆོག་པོ་ཏ་ལ་རུ་སྐྱེཿ ཁ་སྐོང་ཞི་བའི་སྦྱིན་སྲ